Šef odborničke grupe Saveza za Srbiju u Skupštini Beograda i potpredsednik Narodne stranke Nikola Jovanović izjavio je danas da će se na sutrašnjoj sednici Skupštine Beograda videti razmere pljačke nad Beograđanima, koji plaćaju „naduvane račune“ za komunalije.

Nikola Jovanović Foto: FoNet/ Zoran Mrđa

„Samo dva komunalna preduzeća, i to ona koja bi trebalo da budu neprofitna i najviše na usluzi građanima, ’Infostan’ i ’Gradska čistoća’, projektuju poslovnu dobit u 2020. godini od oko dva miliona evra“, rekao je Jovanović na tribini Saveza za Srbiju održanoj u beogradskom naselju Žarkovo.

Jovanović je precizirao da su izvor te dobiti „isključivo prenaduvani računi za građane“, što je neprihvatljivo, nemoralno i nezakonito.

Šef odborničke grupe SZS je istakao da Infostan za pet miliona dinara kupuje vreme u medijima, što će očigledno biti još jedan od izvora finansiranja podobnih medija za račun vladajuće partije.

„Pritom, direktor ’Infostana’ Strahinja Danilović je jurišnik SNS-a bez iskustva u poslovnom svetu i sa diplomom privatnog fakulteta. Zato obećavamo Beograđanima da će nakon smene vlasti gradska uprava biti departizovana i da će sekretarijate i javna preduzeća voditi profesionalci i ljudi koji vole Beograd“, rekao je Jovanović.

Jovanović je izrazio zahvalnost televiziji N1 jer je „odbranila zaštićeno područje Beljarica od sulude ideje da na toj lokalciji bude izgrađena nova luka“.

„Grad bi trebalo hitno da vrati na dnevni red odluku o trajnoj zaštiti Beljarice kao predela izuzetnih odlika, jer je materijal za takvu odluku odavno spreman“, rekao je Jovanović.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se